
Dolgozatom célja, hogy bemutassam – a Száz év találkozásai című előadásunk vizsgálata
alapján –, miképpen valósulhat meg egy összművészeti produkció, és hogyan ötvözhető a
cirkusz és a színház eszközrendszere egy kamaraszínházi térben főként a fénytechnikai
szempontokat tekintve. Produkciónkban egymást követő színházi és cirkuszi etűdök jelennek
meg, valamint a varieté és a kabaré műfajai is váltakoznak a cselekmény során. Mint a cím is
mutatja, találkozások jelennek meg műfajok és művészeti ágak között, amely világítási
szempontból is igen komplex.
Alapkérdésként megfogalmazódott bennem, hogy miként ötvözhető egy előadáson belül a
színház- és a cirkuszművészet, a fénytechnika szempontjait középpontba helyezve.
Elsősorban összevetem a cirkuszi és a színházi előadás előkészítő szakaszait,
próbafolyamatát, valamint azt, hogy ezekben a folyamatokban melyik pontnál kapcsolódik be
a fénytechnikai tervezés. Ezt követően elemzem a Száz év találkozásai című előadásunkat,
mégpedig a műsor szerkesztési szempontjai, előadói koncepciója szempontjaiból. Majd
vizsgálom a produkció világítástechnikai folyamatát, a felhasználásra került fényirányokat,
hatásokat.
Konklúzióm; bár a cirkusz és a színház meglehetősen különböző hatáselemekkel dolgoznak,
már csak fénytechnikai lehetőségek szempontjából is, a Száz év találkozásai című
előadásunkban megmutatkozott, hogy e két művészeti ág találkozása egy előadáson belül is
célravezető, s mindez egy kamaraszínházi térben, pontosabban a Bethlen Téri Színház intim
játékterében is megvalósulhat.
Célom volt az is, hogy előadóként, betekintést nyerjek a szcenikai feltételrendszer
működésébe, kialakulásába. Ugyanis fontosnak tartom, hogy a játszó személy - legyen az
színész, konferanszié, artistaművész, énekes, táncos, zenész stb. – tudatában legyen annak is,
milyen komplex munka veszi körül, segíti hatáseszközeinek megvalósítását, különösen a
fénytechnikai apparátus segítségével.



